सनी र मञ्जु विजयी
आर्मीका खेलाडीद्वय सनीसिंह सुनार र मञ्जु बिक १५ औं राष्ट्रिय पुरुष तौलसमूह तथा १४ औं राष्ट्रिय महिला खुला तौलसमूह फुल कन्ट्याक्ट कराँतेमा च्याम्पियन बनेका छन् ।
काठमाडौँ — आर्मीका खेलाडीद्वय सनीसिंह सुनार र मञ्जु बिक १५ औं राष्ट्रिय पुरुष तौलसमूह तथा १४ औं राष्ट्रिय महिला खुला तौलसमूह फुल कन्ट्याक्ट कराँतेमा च्याम्पियन बनेका छन् । त्रिपुरेश्वरस्थित राखेप कभर्डहलमा शनिबार पुरुष फाइनलमा सनीले प्रदेश नं. ४ का मदन क्षेत्रीलाई हराए । प्रदेश ४ का गोविन्द रोका तेस्रो र दीपक महतो चौथो भए । महिला खुलामा मञ्जुले प्रदेश नं. ४ की ममता राईबाट वाकओभर पाइन् । ममता ‘मेडिकल्ली डिस्क्वालिफाई’ भएपछि मञ्जुलाई स्वर्ण जित्न प्रतिस्पर्धा गर्नुपरेन । प्रदेश ५ की लक्ष्मी मल्ल ठकुरी तेसं्रो भइन् ।नेपाल क्योकुसिन कराँते डो संघ बज्रद्वारा आयोजित प्रतियोगितामा आर्मीले ३ स्वर्ण जित्यो । बाँकी एक स्वर्ण पुरुष ६५ केजीमुनि मनोज थपलियाले जिते । उनले प्रदेश ४ का गोपीराम स्याङतानलाई हराए । आर्मीका चोपबहादुर बुढाथोकी तेस्रो तथा प्रदेश ५ का थोमस खड्का चौथो भए । पुरुष ५५ केजीमुनि प्रदेश ३ का महेश भुजेलले प्रदेश ५ का सन्देश सुनारलाई हराएर स्वर्ण जिते । प्रदेश ४ का अजय राई तेस्रो र प्रदेश ३ का सुजन दनुवार चौथो भए ।चारै स्पर्धामा शीर्ष चार स्थान हात पार्नेले क्रमश: १० हजार, ५ हजार, २ हजार ५ सय र १ हजार २ सय रुपैयाँ पुरस्कार पाए । एकल कातामा प्रदेश ५ का सन्तोष साउद पहिलो, प्रदेश ३ का महेश भुजेल दोस्रो र आर्मीका सुनील नगरकोटी तेस्रो भए ।